ЗАЦВЕРДЖАНА

Пастанова

Міністэрства адукацыі

Рэспублікі Беларусь

15.06.2020 № 130

Вучэбная праграма факультатыўных заняткаў

«Таямніца паэзіі і загадка прозы»

для VІІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

Глава 1

Агульныя палажэнні

1. Сапраўдная вучэбная праграма факультатыўных заняткаў (далей – вучэбная праграма) прызначана для VІІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі.

2. Вучэбная праграма разлічана на 35 гадзін (1 гадзіна на тыдзень).

3. Мэта – пашырыць літаратурныя і культуралагічныя веды вучняў, развіваць іх эстэтычны густ і агульную культуру.

4. Задачы:

узбагачаць веды вучняў пра паэтычныя і празаічныя творы, іх спецыфіку, сродкі стварэння вобразаў, асаблівасці мовы, вобразна-выяўленчыя сродкі;

развіваць вобразнае мысленне вучняў, літаратурныя схільнасці і творчыя здольнасці;

пашыраць чытацкі вопыт, павышаць чытацкую культуру;

прывіваць цікавасць да мастацкай літаратуры.

5. Рэкамендаваныя метады і прыёмы навучання і выхавання: тэарэтычныя і практычныя заняткі, розныя віды чытання твораў, разнастайныя творчыя работы па літаратуры, інсцэніраванне.

Мэтазгодна спалучаць франтальныя, групавыя, парныя і індывідуальныя формы навучання, выкарыстоўваць такія віды заняткаў, як урок-даследаванне, урок-практыкум, урок-экскурсія, урок-гульня, інтэграваны ўрок і інш. Выбар форм і метадаў навучання і выхавання вызначаецца настаўнікам самастойна на аснове мэт і задач вывучэння пэўнай тэмы з улікам узроставых і індывідуальных асаблівасцей вучняў.

6. Вучні, якія асвоілі змест прапанаванай вучэбнай праграмы, павінны:

6.1. ведаць:

тэксты вывучаемых літаратурных твораў;

асаблівасці паэтычных і празаічных твораў, вершаванай і празаічнай мовы;

тэарэтычныя паняцці, акрэсленыя праграмай;

6.2. умець:

супастаўляць блізкія па тэме паэтычныя і празаічныя творы і вызначаць іх асаблівасці ў паказе жыцця;

адрозніваць вершаваныя памеры;

вызначаць у тэксце ролю выяўленчых сродкаў мовы;

знаходзіць у літаратурных творах лагічна закончаныя часткі;

знаходзіць адрозненне і падабенства пры параўнальнай характарыстыцы двух герояў розных твораў;

умець параўноўваць літаратурныя творы з творамі жывапісу, музыкі, тэатра і інш.;

выконваць творчыя заданні (інсцэніроўкі, даклады, паведамленні);

выкарыстоўваць набытыя веды і ўменні ў практычнай дзейнасці і паўсядзённым жыцці для выбару шляхоў свайго культурнага развіцця, выражэння ўласнага меркавання аб літаратурных творах, іх сцэнічным увасабленні, самастойнай мастацкай творчасці.

Глава 2

Змест вучэбнага матэрыялу

Уводзіны. Мастацтва ў жыцці народа: дзве сястры – Паэзія і Проза

(1 гадзіна)

Разгляд асаблівасцей паэтычных і празаічных твораў з апорай на веды вучняў, атрыманыя ў папярэдніх класах. Вершаванае і празаічнае слова – магутны сродак уздзеяння на чалавека. «Усе віды мастацтва вучаць найвялікшаму з мастацтваў – мастацтву жыць на зямлі» (Б. Брэхт).

Тэма мастацтва і мастака ў вуснай народнай творчасці (казка «Музыка-чарадзей»), творчасці Янкі Купалы (паэма «Курган») і Якуба Коласа (урывак з паэмы «Сымон-музыка»), М. Багдановіча (апавяданне «Музыка»), Г. Сянкевіча (апавяданне «Янка-музыка»).

Гутарка з вучнямі па праблемных пытаннях: «Для чаго людзі чытаюць кнігі?», «Кніга толькі крыніца ведаў?». Правядзенне літаратурнай віктарыны «З якога твора словы?»

Практычныя заняткі (6 гадзін, з іх 4 гадзіны распрацоўка праектаў, 2 гадзіны – іх абарона).

Выкарыстанне тэхналогіі «Open Spase» для вызначэння праблемнага поля і фарміравання творчых груп. Падрыхтоўка праектаў на тэмы: «У вершаваным слове ўсё!», «Вось яны лёсы людскія!» (на выбар вучняў). Работа па творчых групах або па жаданні вучняў індывідуальная з выкарыстаннем праграмных твораў (супастаўленне верша Якуба Коласа «Ручэй» і апавядання Т. Хадкевіча «Крынічка»; апавядання В. Быкава «Незагойная рана» і верша В. Зуёнка «З вайны сустрэлі мацяркі сыноў…» і інш.)

Таямніца паэзіі (4 гадзіны)

Паэзія як асаблівы від мастацткай літаратуры.

Фарміраванне цікавасці вучняў да паэзіі, пашырэнне іх ведаў пра разнастайнасць тэматыкі паэтычных твораў(на матэрыяле праграмных). У паэтычным кантэксце слова набывае асаблівую выразнасць, становіцца ёмістым, сціслым, канцэнтраваным, шматзначным.

Роля паэзіі ў жыцці чалавека. Паэзія выконвае шэраг функцый: эстэтычную (задавальняе патрэбу чалавека ў прыгожым, выклікае перажыванне, фарміруе густ і ідэал); выхаваўчую (удзельнічае ў грамадстка-палітычным і маральна-этычным выхаванні чалавека, дапамагае фарміраваць светапогляд); пазнавальную (фіксуе найтанчэйшыя душэўныя зрухі); камунікатыўную (наладжвае духоўныя кантакты паміж паэтам і чытачом).

Практычныя заняткі (2 гадзіны)

Творчыя выказванні дзяцей на тэмы: «Усялякая паэзія ёсць выражэнне душэўнага стану» (А. Бергсан); «Паэзія – як жывапіс: адзін твор уражвае цябе болей, калі ты будзеш разглядаць яго паблізу, а другі – калі адыдзеш падалей» (Гарацый); «Крыніца ўсялякай паэзіі – глыбокае адчуванне невыразнага» (Ж. Арэа).

Сродкі мастацкай выразнасці – «адзенне» паэтычнага слова

(4 гадзіны)

Роля рытму ў паэтычных творах. Гукапіс. Вершаскладанне. Віды стопаў і памераў у вершах. Двухскладовыя і троскладовыя стопы (пачатковыя паняцці). Падтэкст у паэтычных творах.

«Тварэнне, домысел і перайманне ёсць душа паэзіі, але верш ёсць мова яе. Паэзія ёсць унутранае ў тых трох, а верш толькі вонкавае» (В. Традзьякоўскі).

Разгляд сродкаў мастацкай выразнасці, рытміка-інтанацыйнага малюнка вершаў «Паэзія» В. Шніпа і Л. Галубовіча; «Маёвая песня» М. Багдановіча і «Матылёк» Р. Барадуліна; «Роднае слова» Д. Бічэль, «Мы  – беларусы» Р. Барадуліна, «Рэквіем па кожным чацвёртым» А. Вярцінскага, «Хлеб-соль» С. Гаўрусёва і інш. Лінгвістычны аналіз вершаванага тэксту.

Практычныя заняткі (2 гадзіны)

Выразнае чытанне вершаў вучнямі. Стварэнне «case-stady» на тэму «Паэзія пачалася з песні…».

Народныя песні валодаюць магічнымі чарамі эмацыянальнага ўздзеяння, бо яны, паводле выказвання В. Брусава, «абточаныя акіянам народнай душы». Беларускі паэт і даследчык фальклору Ніл Гілевіч пісаў пра значэнне песеннай творчасці народа для развіцця сучаснай паэзіі: «Бясспрэчна, што паэзія нашых дзён усё больш смела выходзіць на плённы шлях ... выкарыстання прынцыпаў рыфмоўкі, дасканала распрацаваных у фальклоры. Вялікія магчымасці адкрываюцца перад ёю ў гэтым кірунку. Таму і лічым, што наша запрашэнне бліжэй заглянуць у паэтычную майстэрню народа – гэта арыентацыя не назад, у мінулае, а наперад, у будучае. Якімі шляхамі ў творчасці лепш ісці – народная паэзія падкажа нам яшчэ не аднойчы».

Загадка прозы: пошукі ісціны (4 гадзіны)

Фарміраванне «асобаснага сэнсу» вучняў пры абмеркаванні праблемных пытанняў: «Ці можа празаічны твор дапамагчы чалавеку ў складаных жыццёвых абставінах?», «Чаму М. Горкі назваў літаратуру “чалавеказнаўствам”»? Тэматычная разнастайнасць празаічных твораў. Выразнае чытанне ўрыўкаў з твораў «На каляды к сыну» Змітрака Бядулі, «Сірочы хлеб» Янкі Брыля, «Жуль Верн» І. Навуменкі, «Горкі ліпавы мёд» А. Васілевіч і інш.

Практычныя заняткі (2 гадзіны).

Падбор прыкладаў з літаратурных твораў пра фарміраванне маральных якасцей асобы (на матэрыяле праграмных твораў). Праца ў групах. Літаратурная віктарына «Пазнай героя».

Абсталяванне: Мультымедыяпраектар, ноўтбук.

Пісьменнік – мастак слова (2 гадзіны)

Мастацкая дэталь і яе роля ў апавядальных, празаічных творах. Аповед, апісанне, дыялог як спосабы раскрыцця зместу ў апавядальных творах. Віды апісанняў: інтэр’ер, пейзаж, партрэт. Проза як асаблівы тып мастацкай літаратурнай творчасці. Роля фантазіі пісьменніка. Паэтычная (лірычная) проза. Свабодны верш.

Праца з творамі «Думкі ў дарозе» Якуба Коласа або «Шчасце не ў золаце» Змітрака Бядулі.

Практычныя заняткі (2 гадзіны).

Семінар-практыкум. Праца творчых лабараторый: «Роля апісанняў у мастацкіх творах», «Фантазія пісьменніка», «Лірычная проза і свабодны верш».

Сцэна – другі дом: сцэнічнае жыццё літаратурных твораў (2 гадзіны)

Драма як род літаратуры, які празначаны для сцэны. Інсцэніроўка. Структурныя элементы драмы і спектакля. Канфлікт (першапачатковае паняцце). Сцэнічная ўмоўнасць (развіццё паняцця).

Практычныя заняткі (3 гадзіны).

Работа творчых груп. Ролевыя гульні: рэжысёр, мастак, акцёр. Падрыхтоўка сцэнарыя і інсцэніроўка праграмнага твора (урыўкаў).

Рэзерв вучэбнага часу (1 гадзіна)